input: ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
  της 11ης Μαρτίου 2013
  σχετικά με την τροποποίηση της απόφασης 2011/163/ΕΕ για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου
  [κοινοποιηθείσα υπό τον αριθμό C(2013) 1279]
  (Κείμενο που παρουσιάζει ενδιαφέρον για τον ΕΟΧ)
  (2013/161/ΕΕ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2,
  Εκτιμώντας τα ακόλουθα:
  (1)
  Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Η εν λόγω οδηγία προβλέπει ότι, οι τρίτες χώρες από τις οποίες τα κράτη μέλη επιτρέπεται να εισάγουν ζώα και προϊόντα ζωικής προέλευσης που καλύπτονται από την εν λόγω οδηγία υποχρεούνται να υποβάλλουν σχέδιο επιτήρησης καταλοίπων που να ικανοποιεί τις απαιτούμενες εγγυήσεις. Το σχέδιο αυτό πρέπει να περιλαμβάνει, τουλάχιστον, τις ομάδες καταλοίπων και ουσιών που απαριθμούνται στο παράρτημα I.
  (2)
  Η απόφαση 2011/163/ΕΕ της Επιτροπής (2) εγκρίνει τα σχέδια που προβλέπονται στο άρθρο 29 της οδηγίας 96/23/ΕΚ («τα σχέδια») που υπέβαλαν ορισμένες τρίτες χώρες οι οποίες απαριθμούνται στο παράρτημά της για τα ζώα και τα ζωικά προϊόντα που απαριθμούνται στον εν λόγω κατάλογο.
  (3)
  Σύμφωνα με τα πρόσφατα σχέδια που υποβλήθηκαν από ορισμένες τρίτες χώρες και πρόσθετες πληροφορίες που έλαβε η Επιτροπή, είναι αναγκαίο να επικαιροποιηθεί ο κατάλογος τρίτων χωρών από τις οποίες τα κράτη μέλη επιτρέπεται να εισάγουν ορισμένα ζώα και ζωικά προϊόντα, όπως προβλέπεται στην οδηγία 96/23/ΕΚ και παρατίθεται στο παράρτημα της απόφασης 2011/163/ΕΕ («ο κατάλογος»).
  (4)
  Η Βοσνία-Ερζεγοβίνη έχει υποβάλει στην Επιτροπή σχέδιο για τα πουλερικά, το γάλα, τα αυγά και το μέλι. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Επομένως, οι εγγραφές για τη Βοσνία-Ερζεγοβίνη όσον αφορά τα πουλερικά, το γάλα, τα αυγά και το μέλι θα πρέπει να συμπεριληφθούν στον κατάλογο.
  (5)
  Η Ιαπωνία υπέβαλε στην Επιτροπή σχέδιο για τα βοοειδή. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Συνεπώς, θα πρέπει να συμπεριληφθεί στον κατάλογο εγγραφή για την Ιαπωνία για τα βοοειδή.
  (6)
  Η Μολδαβία υπέβαλε στην Επιτροπή σχέδιο για τα πουλερικά, τις υδατοκαλλιέργειες και τα αυγά. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Επομένως, οι εγγραφές για τη Μολδαβία όσον αφορά τα πουλερικά, τις υδατοκαλλιέργειες και τα αυγά θα πρέπει να συμπεριληφθούν στον κατάλογο.
  (7)
  Οι Νήσοι Πίτκαιρν περιλαμβάνονται επί του παρόντος στον κατάλογο για το μέλι. Ωστόσο, οι Νήσοι Πίτκαιρν δεν υπέβαλαν σχέδιο όπως απαιτείται στο άρθρο 29 της οδηγίας 96/23/ΕΚ. Συνεπώς, οι Νήσοι Πίτκαιρν θα πρέπει να απαλειφθούν από τον κατάλογο.
  (8)
  Το Βιετνάμ υπέβαλε στην Επιτροπή σχέδιο για το μέλι. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Συνεπώς, θα πρέπει να συμπεριληφθεί στον κατάλογο εγγραφή για το Βιετνάμ όσον αφορά το μέλι.
  (9)
  Προκειμένου να αποφευχθεί τυχόν διαταραχή του εμπορίου, θα πρέπει να οριστεί μεταβατική περίοδος για να καλυφθούν οι σχετικές αποστολές προϊόντων από τις Νήσους Πίτκαιρν που πιστοποιήθηκαν και απεστάλησαν με προορισμό την Ένωση πριν από την ημερομηνία εφαρμογής της παρούσας απόφασης.
  (10)
  Συνεπώς, η απόφαση 2011/163/ΕΕ θα πρέπει να τροποποιηθεί αναλόγως.
  (11)
  Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Το παράρτημα της απόφασης 2011/163/ΕΕ αντικαθίσταται από το κείμενο του παραρτήματος της παρούσας απόφασης.
  Άρθρο 2
  Για μεταβατική περίοδο έως την 16η Μαΐου 2013, τα κράτη μέλη αποδέχονται αποστολές μελιού από τις Νήσους Πίτκαιρν με την προϋπόθεση ότι ο εισαγωγέας αποδεικνύει ότι τα εν λόγω προϊόντα έχουν πιστοποιηθεί και αποσταλεί στην Ένωση πριν από την 1η Απριλίου 2013.
  Άρθρο 3
  Η παρούσα απόφαση απευθύνεται στα κράτη μέλη.
  Βρυξέλλες, 11 Μαρτίου 2013.